SILON SANOMA

Painajien huomautus.

Silon heinäkuussa 2002 antama Sanoma koostuu kolmesta osasta: Kirja, Kokemus ja Polku.

Kirja on tunnettu jonkin aikaa nimellä ”Sisäinen Katse”.

Kokemusta lähestytään kahdeksan juhlatoimituksen kautta.

Polku on kokoelma harkintoja ja ehdotuksia.

Tämä painos sisältää koko Sanoman. Levitys tapahtuu sekä painetussa että sähköisessä muodossa.

© Silo. Toinen painos, 2007

KIRJA

I. MIETE
1.	Tässä kerrotaan, kuinka elämän merkityksettömyys muuttuu merkitykseksi ja täyttymykseksi.
2.	Tässä on iloa sekä rakkautta kehoa, luontoa, ihmisyyttä ja henkeä kohtaan.
3.	Tässä uhraukset, syyllisyydentunne ja haudantakaiset uhkat hylätään.
4.	Tässä maallinen ja ikuinen eivät vastusta toisiaan.
5.	Tässä puhutaan sisäisestä ilmestyksestä, johon päätyy jokainen nöyrä etsijä, joka harkitsee huolellisesti.

 

II. YMMÄRTÄVÄISYYS
1.	Tiedän, miltä sinusta tuntuu, koska voin kokea tilasi. Mutta sinä et tiedä, kuinka kokea asiat, joista puhun. Siksi, jos puhun sinulle pyyteettömästi siitä, mikä tekee ihmisen onnelliseksi ja vapaaksi, sinun kannattaa yrittää ymmärtää.
2.	Älä ajattele, että keskustelu minun kanssani johtaa sinut ymmärrykseen. Jos uskot, että väittelemällä ymmärryksesi kirkastuu, niin väittele pois; mutta tässä tapauksessa sitä kautta et etene.
3.	Jos kysyt minulta, miten sinun pitäisi asennoitua, niin kerron: Mietiskele syvällisesti ja kiirehtimättä, mitä tässä sinulle selitän.
4.	Jos sanot, että sinun pitää keskittyä nyt kiireellisempiin asioihin, niin vastaan: Koska haluat nukkua tai kuolla, minä en estä sitä.
5.	Älä myöskään väitä, että esitän asiat ärsyttävällä tavalla, koska et sano sitä kuoresta, kun pidät hedelmästä.
6.	Esitän asiat sopivaksi kokemallani tavalla, enkä sillä tavalla, mitä toivovat ne, jotka etsivät asioita, jotka ovat kaukana sisäisestä totuudesta.

III. MERKITYKSETTÖMYYS
  Päivänä useana huomasin tämän suuren järjettömyyden: He, ketkä kantoivat sydämissään epäonnistuneisuutta, kykenivät kirkastamaan lopullisen voiton; ja ketkä kokivat itsensä voittajiksi, he jäivät tien varteen elämään hajanaista ja tylsää rikkaruohon elämää. Päivänä useana mietteeni, eivätkä opetukset, ohjasivat minut valoon pimeyksistä synkimmästä.
  Niin sanoin itselleni ensimmäisenä päivänä:
1.	Jos kaikki päättyy kuolemaan, on elämä merkityksetöntä.
2.	Jokainen oikeutus teoille, olkoon ne sitten halveksittavia tai oivallisia, on aina vain uusi uni, jonka jäljestä eteen jää tyhjyys.
3.	Jumala on jotain epävarmaa.
4.	Usko on jotain yhtä vaihtelevaa kuin järki ja unelmat.
5.	Aiheesta "Mitä pitäisi tehdä" voidaan keskustella miten päin tahansa, mutta loppujen lopuksi mitään kantaa ei voi perustella mitenkään ehdottoman pitävästi.
6.	Niiden "vastuu", jotka lupautuvat johonkin, ei ole suurempi kuin niiden vastuu, jotka eivät lupaudu.
7.	Kuljen intressieni mukaan, eikä se tee minusta sen paremmin pelkuria kuin sankariakaan.
8.	"Intressini" eivät oikeuta tai häpäise mitään.
9.	"Minun syyni" eivät ole parempia tai huonompia kuin muitten syyt.
10.	Julmuus kauhistuttaa minua, mutta ei julmuus sen vuoksi tai itsessään ole yhtään parempi tai huonompi kuin lempeys.
11.	Mitä minä tai muut sanovat tänään, on huomenna arvotonta.
12.	Kuolla ei ole parempi kuin elää, tai ettei olisi koskaan syntynyt, mutta ei se ole pahempikaan.
13.	En opetuksista, vaan kokemusten ja mietiskelyn kautta huomasin, että elämä on merkityksetöntä, jos kaikki päättyy kuolemaan.

IV. RIIPPUVAISUUS
  Toinen päivä.
1.	Mikään, mitä teen, tunnen tai ajattelen, ei riipu minusta.
2.	Olen muuttuva ja olen riippuvainen ympäristön toiminnasta. Kun haluan muuttaa ympäristöäni tai "minääni", niin ympäristö muuttaakin minua. Sitten hakeudun kaupunkiin tai luontoon ja etsin sosiaalista vapautta tai uutta taistelua, joka oikeuttaisi olemassaoloni. Joka tapauksessa ympäristö johdattaa minut valitsemaan yhden tai toisen asenteen. Tähän tilaan intressini ja ympäristö minut jättävät.
3.	Sanonkin, ettei ole väliä, kuka tai mikä päättää. Näissä tilanteissa sanon, että minun täytyy elää, koska olen elämisen tilanteessa. Sanon kaiken tämän, mutta mikään ei oikeuta sanomista. Voin tehdä päätöksen, epäröidä tai antaa olla. Joka tapauksessa yksi asia on vain väliaikaisesti parempi kuin toinen ja viime kädessä ei ole ”parempaa” eikä ”huonompaa”.
4.	Jos joku sanoo minulle, että joka ei syö, kuolee, niin vastaan, että näin on, tarpeiden ajamana syöminen on välttämätöntä - mutta en tämän lisäksi väitä, että taistelu ravinnosta oikeuttaa olemassaolon. En myöskään väitä, että se olisi paha. Sanon vain, että kyseessä on yksilöllinen tai kollektiivinen tapahtuma, joka on olemassaololle tarpeellinen, mutta merkityksetön siinä vaiheessa, kun viimeinen taistelu on hävitty.
5.	Lisäksi sanon, että tunnen yhteishenkeä köyhien, hyväksikäytettyjen ja vainottujen ponnistuksia kohtaan. Sanon, että tunnen "täyttymystä" tästä samaistumisesta, mutta ymmärrän, että nämä tunteet eivät oikeuta mitään.

V. AAVISTUS
  Kolmas päivä.
1.	Toisinaan olen aavistanut tapahtumia, jotka myöhemmin tapahtuivat.
2.	Toisinaan olen tavoittanut kaukaisen ajatuksen.
3.	Toisinaan olen kuvaillut paikkoja, joissa en ole koskaan käynyt.
4.	Toisinaan olen luetellut tarkasti, mitä tapahtui poissaollessani.
5.	Toisinaan minut on yllättäen vallannut ääretön ilo.
6.	Toisinaan minut on vallannut kaikenkattava ymmärrys.
7.	Toisinaan täydellinen ykseys kaiken kanssa on saanut minut hurmioon.
8.	Toisinaan olen murtanut unelmani ja nähnyt todellisuuden uudella tavalla.
9.	Toisinaan olen tunnistanut jotain, jonka näin ensimmäistä kertaa, kuin olisin nähnyt sen ennen.
  ... Ja kaikki tämä on herättänyt ajatuksia. Se on minulle selvää, että ilman näitä kokemuksia en olisi kyennyt poistumaan merkityksettömyydestä.

VI. UNI JA HERÄÄMINEN
  Neljäs päivä.
1.	En voi pitää todellisena sitä, mitä näen unissani; enkä sitä, minkä näen puoliunessa; enkä myöskään sitä, minkä näen, kun hereillä ollessani haaveilen.
2.	Voin pitää todellisena sitä, minkä näen ollessani hereillä ja ilman haaveita. Tässä en puhu siitä, mitä aisteillani havaitsen, koska sekä ulkoisista ja sisäisistä aisteistani että muististani voi tulla lapsellisia ja kyseenalaisia "tietoja". Pikemminkin kyse on siitä, miten mieleni toimii suhteessa "ajatusainekseen". Ollessaan hereillä mieleni "tietää", ja ollessaan unessa mieleni "uskoo". Joskus harvoin havaitsen todellisuuden uudella tavalla ja silloin ymmärrän, että tavallisesti havainnoin kuin unessa tai kuin puoliunessa.
  On olemassa todellinen hereillä olemisen tapa ja se minut johti mietiskelemään näitä asioita syvällisesti. Lisäksi se avasi minulle portin kaiken olevaisen merkitykseen.

VII. VOIMAN LÄSNÄOLO
  Viides päivä.
1.	Kun olin todella hereillä, kiipesin ymmärryksestä toiseen.
2.	Kun olin todella hereillä ja minulta puuttui voima jatkaa nousua, kykenin uuttamaan Voiman itsestäni. Se oli kaikkialla kehossani. Kaikki energia oli läsnä ruumiini pienimmissäkin soluissa. Tämä energia kiersi ja oli nopeampaa ja intensiivisempää kuin verenkierto.
3. 	Huomasin, että energia keskittyi niihin kehoni kohtiin, jotka toimivat, ja poistui, kun ne olivat lepotilassa.
4.	Sairauksien aikana tarkalleen sairauden vaikutuksen alaisena olevilla alueilla oli joko energian puute tai kasautuma. Mutta jos onnistuin vakiinnuttamaan uudestaan energian normaalin kulun, niin monet sairaudet alkoivat väistyä.
  Jotkut kansat tiesivät tämän ja vakiinnuttivat energian kierron uudestaan erilaisilla menettelytavoilla, jotka nykyään meistä vaikuttavat omituisilta.
  Jotkut kansat tiesivät tämän ja kykenivät välittämään tämän energian toisillekin, ja siten he aiheuttivat ymmärryksen "valaistumisia" ja jopa fyysisiä "ihmeitä".

VIII. VOIMAN HALLINTA
  Kuudes päivä.
1.	On olemassa tapa suunnata ja keskittää kehon kautta kiertävä Voima.
2.	Kehossa on hallintapisteitä. Liikkeenä, emootiona ja ajatuksena tuntemamme ilmiöt ovat niistä riippuvaisia. Kun energia toimii noissa pisteissä, se tuottaa motorisia, emotionaalisia ja älyllisiä ilmentymiä.
3.	Sen mukaan, toimiiko energia kehossa sisäisemmin vai pinnallisemmin, syntyy syvä unitila, puoliuni tai hereisyyden tila... Varmastikin sädekehät, jotka ympäröivät pyhimysten (tai suurten valaistuneiden) päitä tai ruumiita uskonnollisissa maalauksissa, viittaavat tähän energia-ilmiöön, joka joskus ilmenee ulkoisemmin.
4.	On olemassa todella-hereillä-olemisen hallintapiste ja on olemassa tapa viedä Voima tuohon pisteeseen.
5.	Kun energia viedään tuohon pisteeseen, niin kaikkien muiden hallintapisteiden liikkumistapa muuttuu.
  Ymmärtäessäni tämän ja heittäessäni Voiman tuohon ylivoimaiseen pisteeseen koko kehoni tunsi suunnattoman energiansysäyksen. Se iski voimakkaasti tietoisuuteeni ja nousin ymmärryksen tasosta toiseen. Mutta huomasin myös, että jos menetin energian hallinnan, niin saatoin pudota mielen syvyyksiin. Silloin muistin tarinat "taivaista" ja "helveteistä" ja näin noiden mielentilojen väliset rajat.

IX. ENERGIAN ILMENTYMÄT
  Seitsemäs päivä.
1.	Tämä liikkuva energia pystyi "itsenäistymään" kehosta säilyttäen eheytensä.
2.	Tämä yhtenäinen energia oli oikeastaan tietynlainen ruumiin "kaksoisolento", joka vastasi tuntemuksellista mielikuvaa omasta kehosta uudelleenesiintymistilassa (mielikuvituksessa). Mielenilmiöitä käsittelevät tieteet eivät ole kiinnittäneet tarpeeksi huomiota tämän tilan olemassaoloon eivätkä niihin uudelleenesiintymiin, jotka vastaavat ruumiinsisäisiä tuntemuksia.
3.	Levittäytynyt energia (siis se, joka kuviteltiin kehon "ulkopuolelle" tai "irrallisena" aineellisesta perustastaan) joko hajosi mielikuvana tai uudelleenesiintyi oikein, riippuen siten toimineen henkilön sisäisestä eheydestä.
4.	Pystyin varmistamaan, että energian "ulkoistaminen" (oman kehon uudelleenesiintyminen kehon ”ulkopuolella”) voidaan saada aikaan jopa mielen kaikkein alimmilta tasoilta. Niissä tapauksissa yritys vastustaa elämän alkeellisinta, perustavinta eheyttä aiheuttaa tällaisen reaktion, väistöliikkeenä. Jotkut haltioitumistilassa, loveen langenneina olleet ”henkisten ilmiöitten välittäjät”, joiden tietoisuuden taso oli matala ja joiden sisäinen eheys oli vaarassa, tahattomasti vastasivat joihinkin ärsykkeisiin tällä tavoin. Silloin vaikutuksia ei tunnistettu ”välittäjien” itse tuottamiksi, vaan sen sijaan ne laskettiin muitten olentojen syyksi.
  Joidenkin kansojen "haamut" tai ennustajien "henget" olivat vain noitten ihmisten, jotka kokivat itsensä niiden valtaamiksi, "kaksoisolentoja" (heidän oman energiansa uudelleenesiintymiä). Heidän mielentilansa oli pimentynyt (”haltioitumistilassa”), kun he olivat kadottaneet Voiman hallinnan. Siksi he tunsivat itsensä outojen olentojen valtaamiksi. Välillä nuo olennot tuottivat huomattavia ilmiöitä. Epäilemättä monet "riivatut" ihmiset kärsivät sellaisista vaikutuksista. Ratkaisevaa oli siis Voiman hallinta.
  Tämä muutti täysin käsitykseni jokapäiväisestä elämästä. Tämä myös muutti täysin käsitykseni kuoleman jälkeisestä elämästä. Näiden ajatusten ja kokemusten avulla aloin menettää uskoani kuolemaan. Siitä lähtien en ole enää uskonut kuolemaan, samoin kuin myöskään en usko elämän merkityksettömyyteen.

X. MERKITYKSEN ILMEISYYS
  Kahdeksas päivä.
1.	Hereisen elämän todellinen tärkeys tuli minulle selväksi.
2.	Vakuutuin sisäisten ristiriitojen tuhoamisen todellisesta tärkeydestä.
3.	Sen todellinen tärkeys, että hallitsee Voimaa yhtenäisyyden ja jatkuvuuden saavuttamiseksi, täytti minut iloisella merkityksellisyydellä.

XI. LOISTAVA KESKUS
  Yhdeksäs päivä.
1.	Voimassa oli "valo", joka tuli "keskuksesta".
2.	Energian hajotessa tapahtui keskuksesta poistuminen. Sen sijaan loistavan keskuksen toimiessa energia eheytyi ja kehittyi.
  Minusta ei vaikuttanut lainkaan oudolta, että muinaiset kansat palvoivat aurinkojumalaa. Ymmärsin, että jotkut palvelivat tuota taivaankappaletta siitä syystä, että se antoi heidän mailleen ja luonnolle elämän. Vaan toiset puolestaan ilmoittivat, että tuo mahtava kappale on suuremman todellisuuden vertauskuva.
  Jotkut menivät vielä pitemmälle ja saivat tältä keskukselta lukemattomia lahjoja. Joskus nämä lahjat "laskeutuivat" innoituksen vallassa olevien päälle tulenlieskoina tai loistavina palloina. Joskus ne ilmestyivät pelästyneen uskovaisen eteen palavina pensaina.

XII. LÖYDÖT
  Kymmenes päivä.
  Löytöni olivat harvat, mutta tärkeät. Lyhyesti sanottuna nämä olivat löytöni:
1.	Voima kiertää läpi kehon tahdosta riippumatta, mutta sitä voidaan ohjata tietoisella ponnistuksella. Kun ihminen onnistuu tarkoituksellisesti muuttamaan tietoisuudentasoaan, hän kokee merkittävän pilkahduksen vapautumisesta. "Vapautumisella" tarkoitan vapautumista niistä ”luonnollisista” olosuhteista, jotka näyttävät määräävän tietoisuutta.
2.	Kehossa on sen moninaisten toimintojen hallintapisteet.
3.	Tosi hereisyyden tilan ja muiden tietoisuuden tasojen välillä on eroja.
4.	Voima voidaan ohjata totisen heräämisen pisteeseen ("Voima" ymmärrettynä mielenenergiana, joka saattaa tiettyjä mielikuvia ja "piste" mielikuvan sijaintina tietyssä uudelleenesiintymistilan "paikassa").
  Näiden johtopäätösten kautta tunnistin muinaisten kansojen rukouksissa suuren totuuden siemenen. Mutta tuo totuus oli myöhemmin jäänyt ulkoisten juhlamenojen, käyttäytymiskaavojen ja muodollisten harjoitteiden varjoon ja siksi oli sisäisen työn kehittäminen käynyt heille mahdottomaksi. Kun sisäinen työ suoritetaan täysin, ihmiset saavat yhteyden loistavaan lähteeseensä. Lopuksi: huomioin, että "löytöni" eivät olleet mitään löytöjä, vaan peräisin sisäisestä ilmestyksestä, johon päätyy jokainen, joka ilman ristiriitoja etsii valoa omasta sydämestään.

XIII. PERIAATTEET
  Erilainen on asenne elämää ja asioita kohtaan, kun sisäinen ilmestys iskee kuin salama.
  Hitaasti askelmia seuraamalla, miettimällä sanottua ja vielä sanottavaa, voit muuttaa merkityksettömyyden merkitykseksi. Mitä Sinä teet elämälläsi? Se ei ole yhdentekevää. Elämäsi aukeaa, lainalaisuuksiensa mukaisesti, mahdollisuuksiksi. Voit valita. Minä en sinulle puhu vapaudesta. Puhun sinulle vapauttamisesta, liikkeestä, prosessista. En puhu sinulle vapaudesta jonain liikkumattomana, vaan vapauttamisesta askel askeleelta, kuten hän, joka saapuu kotikaupunkiinsa, vapautuu tarpeellisesta ja jo kuljetusta tiestä. Näin "mitä pitää tehdä" ei riipu kaukaisesta, käsittämättömästä ja sovinnaisesta moraalista, vaan laeista: elämän, valon ja kehityksen laeista.
  Tässä lueteltuna ovat "Periaatteet", joista voi olla apua sisäisen eheyden etsimisessä.
1.	Vastustaa asioiden kehitystä on yhtä kuin vastustaa itseään.
2.	Kun pakotat jotakin tiettyyn tulokseen, niin tuotat vastakkaista.
3.	Älä vastusta suurta voimaa. Peräydy kunnes se heikkenee; sitten etene päättäväisesti.
4.	Asiat ovat hyvin, kun ne kulkevat yhdessä eikä eristettyinä.
5.	Jos päivä ja yö, talvi ja kesä ovat sinusta hyviä, niin olet ylittänyt ristiriidat.
6.	Jos tavoittelet nautintoa, niin kahlitset itsesi kärsimykseen. Mutta nauti estoitta tilanteen tarjotessa, kunhan et vain vahingoita terveyttäsi.
7.	Jos pyrit tulokseen, niin kahlitset itsesi. Jos toteutat kaikki toimesi kuin ne jo itsessään olisivat päämäärä, vapautat itsesi.
8.	Saat ristiriitasi katoamaan, kun ymmärrät niiden perimmäiset syyt, et silloin, kun haluat ratkaista ne.
9.	Kun vahingoitat toisia, pysyt kahleissa. Mutta jos et vahingoita ketään, niin voit vapaasti tehdä mitä tahansa haluat.
10.	Kun kohtelet toisia kuten tahtoisit heidän kohtelevan itseäsi, vapautat itsesi.
11.	Sillä ei ole väliä, mille puolelle tilanteet ovat sinut asettaneet. On tärkeää, että ymmärrät, että et sinä ole valinnut mitään puoluetta.
12.	Ristiriitaiset tai eheyttävät teot kasautuvat sisääsi. Jos toistat sisäisen eheyden tekosi, niin mikään ei pysty sinua pysäyttämään.
  Tulet olemaan kuin luonnonvoima, joka ei löydä tieltään vastuksia. Opettele näkemään ristiriidan ja ongelman välinen ero. Ongelma, hankaluus, este saattaa liikuttaa sinua tai sytyttää sinut toimimaan, mutta ristiriita jähmettää sinut suljettuun kehään.
  Kun tunnet suurta voimaa, iloa ja lempeyttä sydämessäsi, tai kun tunnet itsesi vapaaksi ja ristiriidattomaksi, kiitä heti sisimmässäsi. Kun vastakkaista tapahtuu, pyydä uskoen, ja kehittämäsi kiitollisuus palaa luoksesi suotuisasti muuntuneena ja kasvaneena.

XIV. SISÄISEN TIEN OPAS
  Jos ymmärrät tähän asti kertomani asiat, niin voit yksinkertaisen harjoituksen avulla kokea Voiman ilmentymisen. Mutta yksi asia on koittaa omaksua oikeanlainen asenne aivan kuin kyse olisi johonkin tekniseen tehtävään käymisestä – ja aivan toista on astua sellaiseen tuntemisen sävyyn ja avoimuuteen, jollaiseen runous ihmisen innoittaa. Sen vuoksi näiden totuuksien välittämiseen käytetään kieltä, jonka tarkoituksena on herättää asenne, jollaisella on helpompi pysyä sisäisen havainnon kohtaamisessa pikemmin kuin vain ajatella "sisäistä havaintoa".
  Seuraa nyt tarkkaavaisesti mitä sinulle kerron, koska tämä liittyy sisäiseen maisemaan, jollaisen saatat kohdata työskennellessäsi Voiman kanssa. Tässä kerron suunnista, joita voit kaivertaa mielenliikkeisiisi:
  "Sisäisellä tiellä voit kulkea synkistyneenä tai kirkkaana. Katso, edessäsi avautuu kaksi tietä.
  Jos annat olemisesi valua kohti synkkyyden seutuja, niin ruumiisi voittaa taistelun ja hallitsee olemistasi. Sitten esiin nousee henkien, voimien ja muistojen ilmentymiä ja aistimuksia. Sitä kautta vajoat yhä syvemmälle. Siellä asustavat Viha, Kosto, Omituisuus, Päähänpinttymä, Kateus ja Halu Pysyä. Jos vajoat vielä syvemmälle, kimppuusi käyvät Turhautuneisuus, Kauna ja kaikki sellaiset unet ja halut, jotka ovat tuoneet kurjuutta ja kuolemaa ihmiskunnalle.
  Jos kannustat olemistasi kohti kirkkautta, niin jokaista askeltasi vastassa on kitkaa ja väsymystä. Tähän nousun raskauteen on syynsä. Elämäsi painaa; muistosi painavat; aiemmat tekosi estävät nousua. Ruumiintoimintosi pyrkivät hallitsemaan olemistasi ja siksi kiipeäminen käy vaikeaksi.
  Nousun askelmilta löydät outoja puhtaiden värien ja tuntemattomien äänten alueita.
  Älä pakene puhdistumisesta, joka toimii kuin tuli ja kauhistuttaa houreillaan.
  Hylkää säikkyys ja masennus.
  Hylkää halu paeta kohti alhaisia ja synkkiä alueita.
  Hylkää kiintymys muistoihin.
  Pysy sisäisessä vapaudessa, älä välitä maiseman unesta, nouse päättäväisesti.
  Puhdas valo sarastaa suurten vuoristojen huipuilla ja tuhansien-värien-vedet virtaavat tunnistamattomien sävelmien läpi kohti kristallisia tasankoja ja niittyjä.
  Älä pelkää valon painetta, joka työntää sinua keskuksestaan yhä voimakkaammin. Sulata se itseesi kuin se olisi neste tai tuuli - siinä todella on elämä.
  Kun löydät suuren vuoriston kätketyn kaupungin, sinun on tiedettävä tie sisään - ja tiedät tien hetkessä, jona elämäsi muuttuu. Kaupungin valtavat muurit on kirjailtu kuvioin ja värein kirjoitettu, ne "tuntuvat". Tässä kaupungissa pidetään tehdyt ja vielä-tehtävät... Mutta sisäiselle silmällesi läpinäkyvä on sameaa. Kyllä, sinulle seinät ovat läpitunkemattomat!
  Ota kätketyn kaupungin Voima. Palaa sankan elämän maailmaan ilmeesi ja kätesi kirkkaana.”

XV. RAUHAN KOKEMINEN JA VOIMAN VIRTAUS
1. 	Rentouta ruumiisi kokonaan ja hiljennä mielesi. Sitten kuvittele läpinäkyvä ja loistava pallo, joka laskeutuu sinua kohti ja asettuu sydämeesi. Kiinnitä huomiota hetkeen, jolloin pallo ei enää ilmene mielikuvana, vaan muuttuu aistimukseksi rintakehäsi sisällä.
2.	Seuraa, kuinka pallon aistimus hitaasti leviää sydämestäsi kohti kehosi rajoja ja niiden yli. Huomaat, että hengityksesi tulee täydemmäksi ja syvemmäksi. Kun aistimus saavuttaa kehosi rajat, niin voit pysähtyä siihen ja tunnistaa sisäisen rauhan kokemuksen. Voit pysyä siinä niin kauan kuin koet sopivaksi. Päättääksesi kokemuksen tyynenä ja uudistuneena, peruuta aiemman laajentumisen tietä kunnes saavut, kuten alussa, sydämeesi, ja lopuksi päästät pallon menemään. Tätä työtä kutsutaan ”rauhan kokemiseksi”.
3.	Mutta jos sen sijaan toivotkin kokevasi Voiman virtauksen, sinun on kasvatettava laajentumaa (ei peruutettava) ja annettava tunteittesi ja koko olemuksesi seurata sitä. Älä yritä kiinnittää huomiota hengitykseesi. Anna hengityksen kulkea itsekseen ja seuraa laajentumista ulospäin kehostasi.
4.	Painotan vielä tätä: Tuolla hetkellä tarkkaavaisuutesi on oltava laajentuvan pallon aistimuksessa. Jos et kykene siihen, niin suosittelen, että lopetat ja yrität uudestaan toisella kertaa. Joka tapauksessa, vaikka et saisi aikaan Voiman virtausta, kykenet kokemaan kiinnostavan aistimuksen rauhasta.
5.	Jos etenet pitemmälle, alat kokea Voiman virtausta. Aistimukset käsistäsi ja muista kehosi alueista ovat eri sävyisiä kuin aiemmin. Sitten havaitset kasvavia aaltoja ja vähän ajan kuluttua esiin murtautuu voimallisesti mielikuvia ja tunteita. Anna virtauksen tapahtua...
6.	Vastaanottaessasi Voiman tulet, riippuen sinulle tavanomaisesta kuvittelemisen lajista, näkemään valon tai kuulemaan outoja ääniä. Joka tapauksessa tärkeää on, että koet tietoisuuden laajentumisen, jonka merkkejä ovat suurempi selkeys ja tapahtuvaa ymmärtävä asenne.
7.	Jos tämä ainutlaatuinen tila ei jonkun ajan kuluttua ala haalistua, voit päättää sen sitten kun tahdot. Kuvittele tai tunne, että pallo supistuu ja sitten poistuu luotasi samalla tavoin kuin se alussa saapui.
8.	On kiinnostavaa ymmärtää, että monenlaisia muuntuneita tietoisuudentiloja on saatu ja edelleen saadaan aikaan yleensä käyttämällä tämän kaltaisia toimintakaavoja. Tosin itse toimintakaavat saattavat olla kätkettyinä outoihin rituaaleihin, tai joskus niitä voimistetaan toimilla kuten rasitus, hillitsemätön liikunnallisuus, toisto, ja asennot, jotka muuttavat hengitystä ja vääristävät yleistä tuntemusta ruumiinsisäisyydestä. Tällä alueella tulisi myös ottaa huomioon hypnoosi, meediona toimiminen ja huumeitten vaikutukset - kaikki nämä tuottavat samankaltaisia muutoksia, vaikka toimivatkin toista kautta. Luonteenomaista kaikille näille tapauksille on, että ei olla selvillä siitä, mitä tapahtuu, eikä hallita tapahtuvaa. Älä luota sellaisiin ilmiöihin, äläkä pidä niitä muuna kuin "lumetiloina" jollaisten kautta tietämättömät, kokeilijat ja sankaritarujen mukaan jopa "pyhimykset" ovat kulkeneet.
9.	Vaikka olisit seurannut näitä suosituksia, et ehkä kuitenkaan ole kyennyt saamaan aikaan Voiman virtausta. Mutta älä sure, vaan näe kuinka se kertoo, että on tarve enemmän "päästää irti" sisäisesti. Sellainen tarve saattaa olla heijastusta liiallisista jännitteistä, mielikuvien liikkuvuuden estoista ja yleisesti ottaen tunne-elämän hajanaisuudesta. Ota huomioon, että tuo tunne-elämän hajanaisuus ilmenee myös jokapäiväisessä elämässäsi.

XVI. VOIMAN HEIJASTAMINEN
1.	Jos olet kokenut Voiman juoksutuksen, niin voit ymmärtää kuinka useat kansat kokivat jotain tuon kaltaista, mutta eivät ymmärtäneet kokemaansa ja kävivät kehittämään muodollisia käytöskaavoja ja menoja, joita sitten toistettiin loputtomiin. Edellä kuvailtujen kaltaisten kokemusten kautta jotkut kokivat, että heidän ruumiinsa on "kaksinkertaistunut". Voiman kokeminen antoi heille vaikutelman, että he voisivat heijastaa tätä energiaa itsensä ulkopuolelle.
2.	Voima saatettiin "heijastaa" sekä toisiin ihmisiin että sellaisiin esineisiin, jotka olivat erityisen "sopivia" Voiman vastaanottajia ja säilöjä. Uskon, että helposti ymmärrät, mikä oli eri uskontojen sakramenttien tehtävä tai miten tärkeitä olivat pyhät paikat ja papit, joiden oletettiin olevan Voimalla "ladattuja". Kun tietyt esineet ympäröitiin palvontamenoilla temppeleissä, toki ne "antoivat takaisin" uskovaisille toistetuilla rukouksilla kasatun energialatauksen. Näitten asioitten ymmärtämiseksi oleellista on perustason sisäinen kokemus. Sen sijaan melkein aina näitä asioita on selitetty ulkoisten seikkojen (kulttuuri, maantiede, historia, perinne) perusteella, mikä vain rajoittaa inhimillisen toiminnan tuntemusta.
3.	Palaamme vielä näihin aiheisiin Voiman "heijastaminen", "lataaminen" ja "Voimalla täyttyminen". Mutta aluksi tahdon huomauttaa, että sama kaava toimii edelleen jopa maallistuneissa yhteiskunnissa. Niissä johtajat ja muut arvovaltaa nauttivat henkilöt ovat toisten silmissä erityisen sädekehän ympäröimiä ja tavalliset ihmiset tahtoisivat päästä "kosketuksiin" heidän kanssaan, saada palan heidän vaatteistaan tai heidän omistamansa esineen tai jopa ihan vaan nähdä heidät.
4.	Kaikki mielikuvat "ylevyydestä" ulottuvat silmien tasolta ylöspäin, tavallisen näkökentän yläpuolelle. Ja "yleviä" ovat he, jotka "omaavat" lempeyttä, viisautta ja vahvuutta. Sieltä "ylevästä" löytyvät myös hierarkiat, vakiintuneet vallat ja valtioiden liput. Ja meidän tavallisten kuolevaisten pitää hinnalla millä hyvänsä "nousta" sosiaalisen elämän tikkaita päästäksemme lähemmäs valtaa. Todella olemme kurjassa tilassa, kun yhä olemme noiden kaavojen vallassa! Nuo toimintakaavat vastaavat sisäistä mielikuvaa, jossa päämme on "ylhäinen" ja jalat maassa kiinni, ja uskomme noihin kaavoihin, koska koemme niiden vastaavan "todellisuutta", jonka koemme tuossa sisäisessä mielikuvassamme. Mutta tosiaan olemme onnettomia olentoja, kun elämme uskoen tuohon "todellisuuteen"! Olemme surullisessa tilassa, kun ulkoinen katseemme on vain tiedostamaton heijastuma sisäisyydestämme.

XVII. VOIMAN MENETTÄMINEN JA TUKAHDUTTAMINEN
1.	Hallitsemattomat teot tuottavat suurimmat energianpurkaukset. Niitä ovat hillitön kuvitteleminen, hallitsematon uteliaisuus, kohtuuton lörpöttely, seksuaalihurjastelu ja liioiteltu havainnoiminen - ylitsepursuava ja päämäärätön katseleminen, kuunteleminen, maisteleminen jne. Mutta huomaa myös, että monet toimivat niillä tavoin purkaakseen jännityksiä, jotka muuten tuottaisivat heille kipua. Harkiten ja ottaen huomioon, että sellaiset purkaukset palvelevat tuollaista tehtävää, varmasti olet kanssani samaa mieltä: ei ole järkevää tukahduttaa purkautumisia, vaan mieluummin laittaa ne järjestykseen.
2.	Seksuaalisuuden suhteen on sinun tulkittava oikein: Tuota toimintoa ei pidä tukahduttaa, koska siten aikaansaadaan vain kärsimystä ja sisäistä ristiriitaa. Seksuaalisuus suuntautuu kohti itse aktia ja päättyy siihen, mutta ei ole mitenkään hyödyllistä jos se jatkuvasti vaikuttaa mielikuvitukseen tai siten, että pakkomielteisesti etsii uutta kohdetta.
3.	Seksuaalisuuden hallitseminen jollain tietyllä sosiaalisella tai uskonnollisella "moraalilla" on palvellut tarkoituksia, joilla ei ollut mitään tekemistä kehityksen kanssa - päinvastoin.
4.	Tukahdutetuissa yhteiskunnissa Voima (sisäkehollisista aistimuksista muodostuneen mielikuvan energia) kääntyi takaisin kohti hämäryyttä. Riivattujen, noitien, pyhäinhäpäisijöiden ja kaikenlaisten kärsimyksestä ja elämän ja kauneuden tuhoamisesta nauttivien rikollisten määrä moninkertaistui. Joissain heimoissa ja yhteiskunnissa rikolliset löytyivät sekä syytettyjen että syyttäjien joukosta. Toisissa tapauksissa kaikkea tiedettä ja edistystä vainottiin, koska se vastusti irrationaalista, hämärää ja tukahdutettua.
5.	Seksuaalisuuden tukahduttamista harjoitetaan edelleen tiettyjen alkukantaisten kansojen parissa samoin kuin toisissa, joidenkin mielestä "kehittyneissä sivilisaatioissa”. Vaikka näiden kahden tilanteen lähtökohdat ehkä ovat erilaiset, kumpikin näkyy olevan erittäin tuhoisa tilanne.
6.	Jos pyydät, että selittäisin lisää, niin kerron: itse asiassa seksi on pyhää. Seksi on keskus, josta elämä ja kaikki luovuus kumpuaa. Ja sieltä myös kaikki tuho lähtee liikkeelle, kun sen toiminta on tukahtunut.
7.	Älä koskaan usko elämän myrkyttäjien valheita, kun he väittävät, että seksuaalisuus on viheliäistä. Päinvastoin; seksi on kaunista, eikä parhaita rakkauden tunteita turhan päiten liitetä seksuaalisuuteen.
8.	Ole siis varovainen, ja pidä seksuaalisuutta suurena ihmeenä, jota tulee käsitellä hienotunteisesti. Älä muuta sitä ristiriidan tai elinvoiman hajoamisen lähteeksi.

XVIII. VOIMAN VAIKUTUS JA VASTAVAIKUTUS
  Sanoin Sinulle aiemmin: "Kun tunnet suurta voimaa, iloa ja lempeyttä sydämessäsi, tai kun tunnet itsesi vapaaksi ja ristiriidattomaksi, kiitä heti sisimmässäsi."
1.	"Kiittää" tarkoittaa mielikuvaan, uudelleenesiintymään liittyvien myönteisten mielentilojen keskittämistä. Kun olet sitonut kasaan myönteistä mielentilaa näin, niin voit hankalassa tilanteessa muistaa tuollaisen kivan asian ja siihen aiemmissa tilanteissa liitetty myönteisyys nousee esiin. Olet lisäksi voinut vahvistaa tuota mielensisäistä ”latausta” aiemmilla toistoilla ja siksi se kykenee syrjäyttämään kielteiset tunteet, joita jotkut tilanteet tuovat vallalle.
2.	Sisäisyydestäsi nousee myönteisyydessä vahvistunut vastaus pyyntöösi, jos olet kerännyt itseesi useita myönteisiä tiloja. Tässä vaiheessa ei pitäisi enää olla edes tarpeellista toistaa, että tätä toimintakaavaa (tosin sekavilla tavoin) on pitkään käytetty ulkoisten kohteiden tai henkilöiden "lataamiseen" tai sisäisten kokonaisuuksien ”ulkoistamiseen” – uskoen, että nuo vastaavat rukouksiin ja aneluihin.

XIX. SISÄISET TILAT
  Elämäsi kuluessa, ja erityisesti kehityksellisen työsi edetessä huomaat sisäisen tilasi muuttuvan, ja tarvitset näkemystä sisäisistä tiloista. En voi kuvailla näitä tiloja muuten kuin mielikuvien avulla, ja tässä käytän vertauskuvia. Mielestäni vertauskuvat ovat siksi hyviä, että ne keskittävät monimutkaisia mielentiloja "visuaalisesti". Toiseksi, yleensä näitä tiloja ei kuvailla kuten tässä: toisiinsa liitettyinä kuin ne olisivat yhden jatkumon eri hetkiä. Näin tämä kuvaus eroaa tavanomaisista hajanaisista selityksistä, joita olemme tottuneet kuulemaan näiden asioiden parissa askaroivilta.
1.	Kuten aiemmin mainitsin, ensimmäisessä tilassa, joka tunnetaan nimellä ”hajanainen elinvoima”, vallitsee merkityksettömyys. Siellä kaikki on ruumiillisten tarpeiden ohjaamaa. Tosin usein nuo tarpeet sekoittuvat ristiriitaisiin mielikuviin ja haluihin. Sekä toiminnan liikkeellepanevat voimat että itse teot ovat hämärän peitossa. Tuossa tilassa elelet vain kuin kasvi, eksyksissä muuttuvien muotojen seassa. Siitä kohdasta voit kehittyä vain seuraamalla yhtä kahdesta tiestä: kuoleman tietä tai muuntumisen tietä.
2.	Kuoleman polulla olet synkän ja sekasortoisen maiseman keskuudessa. Muinaiset tunsivat tämän reitin ja melkein aina tämän reitin on kerrottu olevan "maanalainen" tai kuilun pohjalla. Jotkut vierailivat tässä valtakunnassa "syntyäkseen uudelleen" loistavilla tasoilla sen jälkeen. Ymmärrä tarkoin, että hajanainen elinvoima on kuoleman ”alapuolella”. Ehkä ihmismieli yhdistää kuolevaisen hajoamisen sitä seuraavaan muuttumiseen; ehkä se liittää hajanaisen liikehdinnän syntymää edeltäviin tapahtumiin. Jos suuntanasi on nousu, ”kuolema” merkitsee aiemmasta tilastasi eroamista. Astumalla kuoleman tielle nouset toiseen tilaan.
3.	Saapuessasi tänne huomaat olevasi taantuman suojassa. Tästä aukeaa kaksi tietä: Yksi on katumuksen tie ja toinen on sama, jota käytit nousuun, eli kuoleman tie. Jos otat ensimmäisen tien, otat sen koska päätöksilläsi on taipumus käydä mennyttä elämääsi vastaan. Jos menet takaisin pitkin kuoleman tietä, putoat taas syvyyksiin ja tunnet olevasi loukussa noidankehässä.
4.	Kuten sanottu, elinvoiman kuilusta voi paeta toistakin tietä: Muuntumisen tietä. Jos valitset tämän tien, teet niin, koska tahdot pois kurjasta tilastasi, mutta olet haluton hylkäämään joitakin etuja, joita tuossa tilassa näyttää olevan. Muuntuminen onkin petollinen tie, joka tunnetaan nimellä "kiero käsi". Tämän näännyttävän kujan kautta syvyyksistä on noussut monia hirviöitä. He ovat tahtoneet valloittaa taivaat hylkäämättä helvettejä, ja niin he ovat heijastaneet keskimaailmaan rajatonta ristiriitaa.
5.	Oletan, että nousemalla kuoleman valtakunnasta ja tietoisen katumuksesi kautta olet jo saavuttanut taipumuksen majan. Asumustasi pitää pystyssä kaksi kapeaa tukea: säilyttäminen ja turhautuminen. Säilyttäminen on petollista ja epävakaata; kun kävelet säilyttämisen polkua, harhautat itseäsi pysyvyyden ajatuksella, mutta itse asiassa laskeudut kovaa vauhtia. Jos otat turhautumisen tien, noususi on työlästä, mutta tämä polku on ainoa-ei-petollinen.
6.	Yhä uusien epäonnistumisten seurattua toisiaan voit saavuttaa seuraavan leposijan, jota kutsutaan ”poikkeamisen majaksi”. Valitse huolella jompi kumpi nyt edessäsi olevista kahdesta tiestä. Joko otat päättäväisyyden tien, joka vie sinut aiheuttamiseen, tai otat kaunan tien, jonka vaikutuksesta laskeudut taas kerran kohti taantumaa. Tässä kohtaat toisen pulman: Joko valitset tietoisen elämän labyrintin päättäväisyydellä, tai palaat aiempaan elämääsi kaunan kautta. Tässä kohtaa monet eivät kykene ylittämään itseään ja katkovat omat mahdollisuutensa.
7.	Mutta sinä, joka olet noussut päättäväisesti, huomaat nyt olevasi majassa, joka tunnetaan nimellä ”aiheuttaminen”. Tässä kohtaat kolme ovea: yhden nimi on ”Luhistuminen”, toisen ”Keskittyminen” ja kolmannen ”Halventaminen”. Luhistuminen vie sinut suoraan syvyyksiin, ja vain ulkoinen onnettomuus voi työntää sinut kohti sitä. Tuskin tuota ovea itse valitset. Sensijaan Halventamisen oven kautta kantaudut syvyyksiin epäsuorasti. Sillä polulla kuljet takaisinpäin pitkin omia jälkiäsi eräänlaisessa levottomassa pyörteessä, jossa jatkuvasti harkitset uudelleen kaikkea, minkä olet menettänyt ja kaikkea, minkä olet uhrannut. Tämä tietoisuudentutkiskelu, joka johdattaa sinua Halventamiseen, on selkeästi petollinen tutkiskelu, jossa aliarvioit ja arvotat ilman suhteellisuudentajua joitakin vertailemiasi asioita. Vertaat nousun ponnistelua "etuihin", jotka olet jättänyt taaksesi. Mutta jos tutkit asioita tarkemmin, niin näet, ettet hylännyt mitään nousun vuoksi, vaan pikemminkin toisista syistä. Halventaminen alkaa siis hämäämään sinua omien vaikuttimiesi suhteen ja alat arvella nousun perusteiksi vaikuttimia, jotka oikeastaan eivät liittyneet nousuun. Kysyn Sinulta nyt: Miks on mieles niin petollinen? Ehkä alkuinnostukseen kätkeytyi petollisia vaikuttimia? Ehkä tehtävä on liian vaikea? Ehkä mieli sepittää muistoja uhrauksista, jotka itse asiassa eivät olleet mitään uhrauksia tai teit uhraukset toisista syistä? Sanon ja kysyn Sinulta nyt: Jokin aika sitten talosi paloi ja sen vuoksi päätit lähteä nousuun. Nytkö ajattelet, että koska päätit lähteä nousuun, talosi paloi? Oletko ehkä huomannut, mitä tapahtui ympäröiville taloille? Älä epäröi, vaan valitse keskimmäinen ovi.
8.	Kiipeämällä Keskittymisen portaikkoa saavut epävakaaseen kupoliin. Sieltä kulje kapeaa ja kiemuraista käytävää nimeltä ”lipevyys”, kunnes saavut avaraan tyhjään tilaan, tasanteelle, joka kantaa nimeä ”Energian-avoin-tila”.
9.	Avoimessa tilassa maiseman valtava autius ja kauhistava hiljaisuus, jonka jättimäiset, liikkumattomat tähdet kirkastavat, saattaa pelottaa sinua. Suoraan pääsi yläpuolella taivaankannessa näet pahaenteisen muodon: Musta Kuu, outo pimentynyt kuu, joka sijaitsee tismalleen vastakkaisessa suunnassa kuin aurinko. Täällä sinun on odotettava aamunkoittoa kärsivällisesti ja uskolla, koska mitään pahaa ei voi tapahtua, jos pysyt tyynenä.
10.	Kun huomaat olevasi tässä tilanteessa, saatat haluta järjestää välittömän ulospääsyn. Mutta jos et harkitse ja odota päivää, vaan yrität poistua, niin saatat päätyä sokeana haparoimaan mihin sattuu. Muista, että täällä (pimeydessä) kaikki liike on petollista ja yleisnimeltään ”sattumanvaraista sepittämistä”. Jos unohdat, mitä sinulle nyt kerron, ja alat sattumanvaraisesti sepittämään liikkeitä, saat olla varma, että pyörremyrsky sinkoaa sinut alas polkuja pitkin ja entisten asumusten läpi hajoamisen synkimpiin syvyyksiin.
11.	Kuinka vaikeata onkaan ymmärtää, että sisäiset tilat solmiutuvat toisiinsa! Jos voisit nähdä, kuinka joustamatonta on tietoisuuden johdonmukaisuus, niin tunnistaisit, että he, jotka tässä tilanteessa alkavat sokeasti sepittelemään, alkavat samalla väistämättä halventamaan itseään ja toisia. Sitten heissä herää turhautumisen tunteita ja myöhemmin he vajoavat kaunaan ja lopulta kuolemaan - unohtaen kaiken sen, minkä he olivat eräällä hetkellä kyenneet huomaamaan.
12.	Jos tuossa avoimessa tilassa kykenet saavuttamaan päivän, niin loistava Aurinko nousee silmiesi eteen ja valaisee todellisuuden ensimmäistä kertaa. Silloin näet, että kaikessa olemassaolevassa elää Suunnitelma.
13.	Täältä tuskin putoat – paitsi jos vapaaehtoisesti valitset hämärille alueille laskeutumisen, jotta voisit kantaa valon pimeyteen.
  Näitä aiheita ei kannata käsitellä tämän pitemmin. Ilman kokemusta selitykset vain johtavat harhaan, kun asioita, jotka voidaan itse asiassa toteuttaa, sen sijaan vain kuvitellaan. Olkoon tässä sanottu palveluksessasi. Jos tästä ei sinusta ollut mitään hyötyä, niin turhaan valitat, kun epäilyyn uskoville millään ei ole minkäänlaista perustaa. Epäilys on kuin kuva peilissä, kuin kaiun ääni, kuin varjon varjo.

XX. SISÄINEN TODELLISUUS
1.	Muista näitä mietteitäni. Niissä on vertauskuvia ja ulkoisen maailman maisemia, mutta myös totisia kuvauksia mielen maailmasta.
2.	Älä luule, että nuo "paikat", joiden läpi kuljet matkallasi, olisivat jollain tavoin itsessään olemassa. Syvälliset opetukset ovat usein joutuneet hämärän peittoon sellaisen sekaannuksen vuoksi. Jopa nykyään jotkut uskovat, että taivaat, helvetit, enkelit, paholaiset, hirviöt, lumotut linnat, kaukaiset kaupungit ja kaikki se on näkyvästi todellista "valaistuneille". Sama ennakkoluulo toisinpäin tulkittuna on johtanut typerät epäilijät pitämään näitä asioita pelkkinä harhoina tai mielenhäiriöinä.
3.	On paikallaan, että toistan: Ymmärrä, että kaikki tämä käsittelee todellisia mielentiloja, vaikka tässä niitä kuvaamaan on laitettu ulkoiseen maailmaan kuuluvia kohteita.
4.	Muista sanojani. Opi paljastamaan itsellesi vertauskuvien takainen totuus. Välillä vertauskuvat voivat olla harhaanjohtavia, mutta vertauskuvat voivat myös tulkata todellisuuksia, joita olisi mahdotonta käsittää ilman eloisia mielikuvia.
  Kun puhuttiin jumalten kaupungeista, johon kansojen sankarit pyrkivät; kun puhuttiin paratiiseista, joissa jumalat ja ihmiskunta elivät yhdessä kirkastuneessa alkuluonnossaan; kun puhuttiin lankeemuksista ja tulvista, silloin kerrottiin suuri sisäinen totuus.
  Myöhemmin vapahtajat toivat sanomansa ja tulivat luoksemme kaksinaisina vakiinnuttaakseen uudelleen tuon kadotetun ykseyden, jota kaipasimme. Myös silloin kerrottiin suuri sisäinen totuus.
  Mutta kun kaikesta tästä puhuttiin niin, että kerrottu asetettiin mielen ulkopuolelle, se oli virhe tai petos.
  Mutta sisäisen katseen ja ulkoisen maailman yhdistäminen pakottaa sisäisen katseen matkaamaan uusia teitä.
  Niinpä tämän ajan sankarit lentävät kohti tähtiä, aiemmin tuntemattomien alueiden kautta. He lentävät ulospäin maailmastaan ja, vaikka nuo sankarit eivät sitä itse tiedä, heitä ajava voima vie heitä kohti sisäistä loistavaa keskusta.

KOKEMUS

PALVELUS
Toimitus pidetään osallistujien pyynnöstä.
Toimituksenpitäjä: Mieleni on levoton.
Osallistujat: Mieleni on levoton.
Toimituksenpitäjä: Sydämeni on huolissaan.
Osallistujat: Sydämeni on huolissaan.
Toimituksenpitäjä: Kehoni on jännittynyt.
Osallistujat: Kehoni on jännittynyt.
Toimituksenpitäjä: Rentoutan kehoni, sydämeni ja mieleni.
Osallistujat: Rentoutan kehoni, sydämeni ja mieleni.
  Jos mahdollista, osallistujat istuvat. Apulainen nousee seisomaan, lukee olosuhteisiin sopivan periaatteen tai otteen Sisäisestä Katseesta ja kutsuu osallistujia mietiskelemään sitä. Parin minuutin kuluttua Toimituksenpitäjä nousee seisomaan ja lukee hitaasti seuraavan tekstin, pitäen tauon jokaisen lauseen jälkeen.
Toimituksenpitäjä: Rentouta ruumiisi kokonaan ja hiljennä mielesi…
Kuvittele sitten läpinäkyvä ja valoa loistava pallo, joka laskeutuu ylhäältä sinua kohti ja asettuu sitten sydämeesi…
Huomaa, kuinka pallo alkaa muuttua laajenevaksi aistimukseksi rintakehäsi sisällä…
Pallo-aistimus levittäytyy sydämestäsi kohti kehosi rajoja ja niiden yli, ja samalla alat hengittää syvään...
Tunnet uudenlaisia tuntemuksia käsissäsi ja muissa ruumiinosissasi…
Havaitset lisääntyviä aaltoja. Esiin nousee myönteisiä tunteita ja muistoja…
Anna Voiman juoksutuksen tapahtua vapaasti. Tämä Voima antaa energiaa kehollesi ja mielellesi…
Anna Voiman ilmentää itseään sisälläsi…
Yritä nähdä sen valo silmissäsi, äläkä estä sitä toimimasta itsestään…
Tunne Voima ja sen sisäinen valo...
Anna sen ilmentää itseään vapaasti…
Apulainen: Tällä vastaanottamallamme Voimalla, keskittäkäämme mielemme sen toteuttamiseen, mitä todella tarvitsemme…
  Apulainen kutsuu kaikki seisomaan ja toteuttamaan Pyytämistä. Sitten annetaan hetken aikaa kulua.
Toimituksenpitäjä: Rauhaa, Voimaa ja Iloa!
Osallistujat: Myös sinulle Rauhaa, Voimaa ja Iloa!

KÄSIEN PÄÄLLE LASKEMINEN
  Tämä toimitus pidetään, kun yksi tai useampi henkilö sitä pyytää. Toimituksenpitäjä ja Apulainen seisovat.
Toimituksenpitäjä: Mieleni on levoton.
Osallistujat: Mieleni on levoton.
Toimituksenpitäjä: Sydämeni on huolissaan.
Osallistujat: Sydämeni on huolissaan.
Toimituksenpitäjä: Kehoni on jännittynyt.
Osallistujat: Kehoni on jännittynyt.
Toimituksenpitäjä: Rentoutan kehoni, sydämeni ja mieleni.
Osallistujat: Rentoutan kehoni, sydämeni ja mieleni.
  Toimituksenpitäjä ja Apulainen istuvat ja antavat jonkin aikaa kulua. Toimituksenpitäjä nousee seisomaan.
Toimituksenpitäjä: Jos tahdot vastaanottaa Voiman, sinun tulee ymmärtää, että käsien päälle laskemisen hetkellä alat kokea uusia tuntemuksia. Havaitset kasvavia aaltoja. Esiin nousee myönteisiä tunteita ja muistoja. Kun tämä tapahtuu, anna Voiman virtauksen tapahtua vapaasti…
Anna Voiman ilmetä sisälläsi, äläkä estä sitä toimimasta itsestään…
Tunne Voima ja sen sisäinen valo...
Anna Voiman ilmetä vapaasti…
  Jonkin ajan kuluttua Apulainen nousee seisomaan.
Apulainen: Jotka tahtovat vastaanottaa Voiman, voivat nousta seisomaan.
  Jos osallistujia on paljon, Apulainen pyytää heitä pysymään istuma-asennossa; pienemmälle joukolle, osallistujat kutsutaan muodostamaan ympyrän Toimituksenpitäjän ympärille. Lyhyen ajan kuluttua Toimituksenpitäjä aloittaa käsien päälle laskemisen (suom.huom. suomenkielinen ilmaus tässä saattaa olla harhaanjohtava, joten huomautan, että käsi lasketaan yleensä rintakehän, ei pään, päälle). Jos tarpeen, Apulainen voi auttaa osallistujien kiertoa ja joskus saattaa joitakin takaisin istuimilleen. Käsien päälle laskemisen jälkeen osallistujille jätetään jonkin aikaa kokemuksensa sulatteluun.
Apulainen: Tällä vastaanottamallamme Voimalla, keskittäkäämme mielemme sen toteuttamiseen, mitä todella tarvitsemme tai myöskin keskittäkäämme mieli siihen, mitä joku hyvin rakas henkilö todella tarvitsee.
  Apulainen kutsuu osallistujia seisomaan ja toteuttamaan tätä pyytämistä hiljaisuudessa. Välillä joku läsnäolevista esittää Pyynnön jotakuta läsnäolevaa tai jotakuta muuta varten.
  Jonkin aikaa kuluu.
Toimituksenpitäjä: Rauhaa, Voimaa ja Iloa!
Osallistujat: Myös sinulle Rauhaa, Voimaa ja Iloa.

HYVINVOINTI
  Tämä juhlatoimitus pidetään, kun ryhmä ihmisiä pyytää sitä. Osallistujat istuvat, jos mahdollista. Toimituksenpitäjä ja Apulainen seisovat.
Apulainen: Olemme kokoontuneet tänne kääntämään ajatuksemme kohti rakkaitamme. Joillain heistä on vaikeuksia tunne-elämässään, joillain suhteissaan toisten kanssa, joillain terveytensä kanssa. Heitä kohti suuntaamme ajatuksemme ja parhaat toiveemme.
Toimituksenpitäjä: Uskomme, että hyvänolon toivotuksemme saavuttaa heidät. Ajatelkaamme rakkaitamme; tuntekaamme rakkaittemme läsnäolo, kokekaamme yhteys heihin.
Apulainen: Mietiskelkäämme hetken ajan niitä vaikeuksia, joita he kohtaavat…
  Annetaan muutama minuutti, jotta osallistujat voivat mietiskellä.
Toimituksenpitäjä: Nyt tahtoisimme, että nämä ihmiset tuntevat parhaat toiveemme heitä kohtaan. Helpotuksen ja hyvinvoinnin aalto saavuttaa heidät…
Apulainen: Hetken ajan voimme nyt kohdistaa mielemme siihen hyvänolon tilanteeseen, jota toivomme rakkaillemme.
  Osallistujille annetaan muutama minuutti, jotta he voivat keskittää mielensä tähän.
Toimituksenpitäjä: Päätämme tämän juhlatoimituksen antamalla mahdollisuuden, niille jotka tahtovat, tuntea niiden rakkaittemme läsnäolo, jotka eivät ole täällä meidän ajassamme eivätkä meidän tilassamme, mutta silti ovat yhteydessä meihin tässä rakkauden, rauhan ja lämpimän ilon kokemuksessa…
  Tätä varten annetaan lyhyt aika.
Toimituksenpitäjä: Tämä on ollut hyväksi toisille ja lohduksi meille ja tämä on tuonut innoitusta elämiimme… Tervehdys kaikille, jotka ovat tässä hyvinvoinnin virrassa, joka on vahvistunut kaikkien läsnäolevien parhailla toiveilla…

SUOJELUS
  Tämä juhlatoimitus voidaan toteuttaa yksilölle tai ryhmälle. Kaikki seisovat. Toimituksenpitäjä ja Apulainen katsovat kohti lapsia, jotka ovat toisten osallistujien ympäröimänä.
Toimituksenpitäjä: Tämän juhlatoimituksen tarkoituksena on antaa lapsille osallisuus yhteisöömme.
Muinaisista ajoista saakka lapset ovat olleet tietynlaisten juhlatoimitusten keskipisteenä, sellaisten kuten nimenanto ja kastaminen. Näissä juhlatoimituksissa on tunnustettu sosiaalisen aseman muutos, muutos ihmisen elämänvaiheessa.
Nykyään ja jo pitkään on ollut olemassa siviilimuodollisuuksia, joissa kirjoitetaan muistiin synnyinpaikka ja -aika ja muuta tietoa. Mutta henkinen rajojen ylittäminen, joka tällaisen juhlatoimituksen mukana tapahtuu, ei liity lainkaan virallisten asiakirjojen kylmiin muodollisuuksiin. Pikemminkin se virtaa vanhempien, sukulaisten ja ystävien ilosta, kun lapset julkisesti esitellään yhteisölle.
Tämä on juhlatoimitus, jonka kautta lasten asema muuttuu, kun heistä tulee osanottajia yhteisössä, joka omistautuu vastuulliseksi heitä kohtaan, mikäli kävisi niin, että epäonnekkaat tapahtumat jättäisivät heidät suojaa vaille.
Tässä juhlatoimituksessa pyydämme suojelusta lapsille ja yhteisö toivottaa heidät tervetulleiksi uusina poikina ja tyttärinä.
  Lyhyen tauon jälkeen, Toimituksenpitäjä puhuu läsnäoleville lämpimällä sävyllä.
Toimituksenpitäjä: Pyydämme suojelusta näille lapsille.
Apulainen: Toivotamme heidät tervetulleeksi iloiten, ja lupaamme suojella heitä.
Toimituksenpitäjä: Osoitamme parhaat toiveemme… Rauhaa ja iloa kaikille!
  Toimituksenpitäjä laskee hellästi käden jokaisen lapsen pään päälle ja suutelee heidän otsaansa.

AVIOLIITTO
  Kaikki seisovat. Yksi tai useampi pariskunta. Toimituksenpitäjä ja Apulainen seisovat kasvotusten pariskuntien kanssa.
Apulainen: Kaukaisista ajoista lähtien avioliitto on ollut juhlatoimitus, joka merkitsee henkilökohtaisen tilanteen muutosta.
Kun joku lopettaa tai aloittaa uuden vaiheen elämässään, siihen usein liittyy vastaavat juhlamenot. Henkilökohtainen ja sosiaalinen elämämme on sellaisten juhlamenojen merkitsemä, jotka enemmän tai vähemmän hyväksymme tavanomaisina. Tervehdimme toisiamme eri tavoin aamulla kuin illalla; tavatessamme ihmisiä kättelemme heitä; juhlimme syntymäpäiviä, valmistujaisia, ja uusia työpaikkoja. Urheilutapahtumiimme liittyy juhlamenoja ja uskonnolliset, poliittiset ja kansalaisjuhlatoimituksemme asettavat meidät eri tilaisuuksiin soveliaaseen asenteeseen.
Avioliitto on tärkeä muutos henkilön tilanteessa. Avioliitto on myös sellainen muutos, jonka suhteen kaikki kansakunnat vaativat tiettyjä laillisia muodollisuuksia. Toisin sanoen avioliittosuhde asettaa puolisot uuteen tilanteeseen suhteessa yhteisöön ja valtioon. Mutta kun pariskunta vakiinnuttaa avioliiton siteen, he tekevät niin ajatellen uutta elämäntapaa. He tekevät niin syvällisin tuntein eikä pelkästään muodollisuutena.
Sen vuoksi tässä juhlatoimituksessa, joka on uuden tilanteen merkkinä, parilla on aikomus luoda uusi ja toivottavasti kestävä liitto toistensa kanssa. He tahtovat antaa ja vastaanottaa parasta toisiltaan. Ja ehkä heillä on myös aikomus viedä tämä suhde vieläkin pitemmälle synnyttämällä tai adoptoimalla lapsia.
Nähdessämme avioliiton tällä tavoin, voimme tunnustaa, mikä merkitys on tämän liiton laillisilla muodollisuuksilla, mutta henkisessä ja tunteellisessa mielessä vain pariskunta itse antaa tälle juhlatoimitukselle merkityksen.
Toisin sanoen tämä juhlatoimitus tuo kaksi ihmistä tilanteeseen, jossa he ottavat tehtäväkseen uuden elämän, ja tämän juhlatoimituksen kautta puolisot vakiinnuttavat tämän syvällisen liiton omien tunteittensa mukaisesti.
Me emme mene heidän kanssaan naimisiin; he menevät naimisiin yhteisömme edessä.
Toimituksenpitäjä: Jotta tämä juhlatoimitus olisi tosi ja omanne, kysymme (kohdistaa kysymyksen yhdelle puolisoista): Mitä tämä avioliitto on sinulle?
  Hän, keneltä kysytään, vastaa kuuluvalla äänellä...
Toimituksenpitäjä (kohdistaa kysymyksen toiselle puolisolle): Mitä tämä avioliitto on sinulle?
  Hän, keneltä kysytään, vastaa kuuluvalla äänellä...
Toimituksenpitäjä: Sitten tämä avioliitto tulee olemaan näiden toiveiden ja syvällisimpien aikomustenne mukainen. (Tervehtii puolisoita rakkaudella.)

APU
  Tämä on suurta kiintymystä ilmaiseva toimitus, ja edellyttää, että sen suorittava henkilö antaa parhaansa.
  Tämä toimitus voidaan toteuttaa vastaanottavan henkilön pyynnöstä tai niiden pyynnöstä, jotka pitävät hänestä huolta.
  Toimituksenpitäjä on yksin kuolevan henkilön kanssa.
  Riippumatta kuolevan henkilön näkyvästä selkeyden tai tiedottomuuden tilasta, Toimituksenpitäjä tulee hänen lähelleen ja puhuu hitaasti pehmeällä ja selkeällä äänellä.
Toimituksenpitäjä: Elämäsi muistot ovat tekojesi arvon mitta. Voit lyhyessä ajassa palauttaa mieleesi paljon siitä, mikä on sinussa parasta. Muista siis, mutta ilman pelkoa, ja puhdista muistisi. Muistele lempeästi, ja tyynnytä mielesi…
  Toimituksenpitäjä on hiljaa muutaman minuutin ajan ja jatkaa sitten lukemista samalla äänensävyllä ja voimakkuudella.
Hylkää nyt säikäyttävät pelot ja lannistuminen…
Hylkää nyt halu paeta kohti hämäriä alueita…
Hylkää nyt kiintymys muistoja kohtaan…
Pysy nyt sisäisessä vapaudessa äläkä välitä maiseman unesta…
.........................................................
Päätä, että alat nousta ylöspäin…
Puhdas Valo sarastaa suurten vuoristojen huipuilla ja tuhansien-värien-vedet virtaavat tunnistamattomien sävelmien halki kohti kristallisia tasankoja ja niittyjä…
Älä pelkää valon painetta, joka työntää sinua keskuksestaan yhä voimakkaammin. Sulata se itseesi kuin se olisi neste tai tuuli, koska siinä todella on elämä...
Kun löydät suuren vuoriston kätketyn kaupungin, sinun on tiedettävä tie sisään - ja tiedät tien hetkessä, jona elämäsi muuttuu. Kaupungin valtavat muurit on kirjailtu kuvioin ja värein kirjoitettu, ne "tuntuvat". Tässä kaupungissa pidetään tehdyt ja vielä-tehtävät...
  Toimituksenpitäjä pitää lyhyen hiljaisuuden ja sitten jatkaa lukemista samalla äänensävyllä ja voimakkuudella.
Olet sovussa…
Olet puhdistunut…
Valmistaudu astumaan kauneimpaan Valon Kaupunkiin, kaupunkiin jota silmä ei ole koskaan nähnyt, jonka laulua eivät ihmisen korvat ole koskaan kuulleet…
Tule, valmistaudu astumaan kaikkein kauneimpaan Valoon…

KUOLEMA
Toimituksenpitäjä: Tässä ruumiissa elämä on lakannut. Meidän on pyrittävä erottamaan mielessämme mielikuva tästä ruumiista ja mielikuva henkilöstä, jota nyt muistamme…
Tämä ruumis ei kuule meitä. Tämä ruumis ei ole tuo henkilö, jonka muistamme…
Ne, jotka eivät tässä tunne toisen, ruumiista erillisen elämän läsnäoloa, harkitkoon, että vaikka kuolema on pysäyttänyt tämän ruumiin, toteutetut teot vaikuttavat edelleen, eikä niiden vaikutus lopu koskaan. Kuolema ei voi pysäyttää tekojen ketjua, joka elämässä pantiin liikkeelle. Kuinka syvällistä onkaan mietiskellä tätä totuutta, vaikkei ole täysin selvää, kuinka yksi teko muuttuu toiseksi!
Ne, jotka tuntevat toisen, erillisen elämän läsnäolon, harkitkoon puolestaan, että kuolema on vain pysäyttänyt ruumiin; että mieli on taas kerran voittoisasti vapauttanut itsensä, avaten tiensä kohti Valoa…
Olkoot näkemyksemme mitkä hyvänsä, älkäämme surko ruumiita. Mieluummin mietiskelkäämme uskomustemme juurta, ja lempeä ja hiljainen ilo tulee meihin…
Rauha sydämessä, valo ymmärryksessä!

TUNNUSTUS
  Tunnustus on juhlatoimitus, jossa liitytään Yhteisöön – yhteisten kokemusten, jaettujen ihanteiden, asenteiden ja yhteisten menetelmien kautta.
  Tämä juhlameno toimitetaan osallistujien pyynnöstä. Se tehdään Palveluksen yhteydessä, sen jälkeen. Osallistujien tulisi saada teksti kirjallisena etukäteen.
  Toimituksenpitäjä ja Apulainen seisovat.
Apulainen: Eräät henkilöt, jotka tahtovat liittää itsensä toiminnallisesti Yhteisöömme, ovat pyytäneet tätä juhlamenoa. Tässä he ilmaisevat henkilökohtaista ja sosiaalista omistautumista työhön oman elämänsä ja lähimmäistensä elämän parantamiseksi.
  Apulainen kutsuu heidät, jotka tahtovat antaa tunnustuksen, seisomaan.
Toimituksenpitäjä: Ihmisten kokema kipu ja kärsimys perääntyy, kun hyvä tieto edistyy – ei sellainen tieto, joka palvelee itsekkyyttä ja sortoa.
Hyvä tieto johtaa oikeudenmukaisuuteen.
Hyvä tieto johtaa sopuun.
Hyvä tieto myös johtaa meidät tulkitsemaan sitä, mikä tietoisuuden syvyyksissä on pyhää.
Apulainen (ja tunnustuksen antavat lukevat):
Pidämme ihmistä korkeimpana arvona, yli rahan, valtion, uskonnon, esikuvien ja sosiaalisten järjestelmien.
Edistämme ajattelun vapautta.
Edistämme tasavertaisia oikeuksia ja tasavertaisia mahdollisuuksia kaikille ihmisille.
Tunnistamme ja ylistämme tapojen ja kulttuurien moninaisuutta.
Vastustamme kaikkea syrjintää.
Pyhitämme oikeudenmukaisen vastarinnan kaikkia väkivallan muotoja vastaan: ruumiillista, taloudellista, rodullista, uskonnollista, seksuaalista, psykologista ja moraalista.
Toimituksenpitäjä: Lisäksi julistamme, että kenelläkään ei ole oikeutta syrjiä toisia heidän uskonnollisuutensa tai uskonnottomuutensa vuoksi ja siksi myös vaadimme itsellemme oikeutta julistaa henkisyyttämme ja uskoamme kuolemattomuuteen ja pyhään.
Henkisyytemme ei ole taikauskon henkisyys, se ei ole suvaitsemattomuuden henkisyys, se ei ole opinkappaleiden henkisyys, se ei ole uskonnollisen väkivallan henkisyys. Se on henkisyys, joka on herännyt syvästä unestaan ravitakseen ihmisiä ja heidän parhaita pyrkimyksiään.
Apulainen (ja tunnustuksen antavat lukevat):
Tahdomme antaa elämällemme eheyttä, tuoda yhteen ajatuksemme, tunteemme ja tekomme.
Tahdomme voittaa huonon omantunnon tunnustamalla epäonnistumisemme.
Pyrimme suostuttelemaan ja tekemään sovun.
Tähtäämme yhä enemmän kohti sen säännön toteuttamista, joka muistuttaa meitä ”kohtelemaan toisia kuten tahtoisimme itseämme kohdeltavan”.
Toimituksenpitäjä: Alkakaamme uusi elämä.
Etsikäämme sisältämme pyhän merkkejä, ja kantakaamme sanomamme toisille.
Apulainen (ja tunnustuksen antavat lukevat):
Tänään alamme uudistaa elämäämme. Aloittakaamme etsimällä mielenrauhaa ja Voimaa, joka antaa meille iloa ja vakaumusta. Sen jälkeen menemme läheisimpiemme luo jakamaan heidän kanssaan kaiken suuren ja hyvän, mitä meille on tapahtunut.
Toimituksenpitäjä: Rauhaa, Voimaa ja Iloa kaikille.
Apulainen (ja kaikki läsnäolevat):
Sinulle myös Rauhaa, Voimaa ja Iloa.

POLKU

Jos uskot, että elämäsi loppuu kuolemaan, niin sillä, mitä ajattelet, tunnet ja teet, ei ole merkitystä. Kaikki päättyy sekavuuteen ja hajoamiseen.
Jos uskot, että elämäsi ei lopu kuolemaan, niin sinun on tuotava ajatuksesi sopuun tunteittesi ja tekojesi kanssa. Kaiken on edettävä kohti eheyttä, kohti ykseyttä.
Jos olet välinpitämätön toisten kipua ja kärsimystä kohtaan, niin millekään avunpyynnöillesi ei löydy oikeutusta.
Jos et ole välinpitämätön toisten kipua ja kärsimystä kohtaan, niin auttaaksesi heitä sinun on tuotava ajatuksesi, tunteesi ja tekosi sopuun keskenään.
Opi kohtelemaan toisia kuten itse tahtoisit tulla kohdelluksi.
Opi voittamaan kipu ja kärsimys itsessäsi, lähelläsi olevissa ja inhimillisessä yhteiskunnassa.
Opi vastustamaan väkivaltaa, joka on sisälläsi ja ympärilläsi.
Opi tunnistamaan pyhän merkit sisälläsi ja ympärilläsi.
Älä anna elämäsi kulkea ohitsesi kysymättä itseltäsi: "Kuka olen?"
Älä anna elämäsi kulkea ohitsesi kysymättä itseltäsi: "Mihin olen menossa?"
Älä anna päivän kulua vastaamatta itsellesi, kuka olet.
Älä anna päivän kulua vastaamatta itsellesi, mihin olet menossa.
Älä anna suuren ilon kulkea ohitsesi kiittämättä hiljaa sisälläsi.
Älä anna suuren surun kulkea ohitsesi pyytämättä sisältäsi iloa, joka on siellä tallella.
Älä kuvittele, että olet yksin kylässäsi, kaupungissasi, Maa-planeetalla ja äärettömien maailmojen parissa.
Älä kuvittele, että olet kahlittu tähän aikaan ja tähän tilaan.
Älä kuvittele, että kuolemassasi yksinäisyys ikuistuu.

SISÄLLYSLUETTELO

Kirja	3
	I. Miete	4
	II. Ymmärtäväisyys	5
	III. Merkityksettömyys	6
	IV. Riippuvaisuus	7
	V. Aavistus	8
	VI. Uni ja herääminen	9
	VII. Voiman läsnäolo	10
	VIII. Voiman hallinta	11
	IX. Energian ilmentymät	12
	X. Merkityksen ilmeisyys	13
	XI. Loistava keskus	14
	XII. Löydöt	15
	XIII. Periaatteet	16
	XIV. Sisäisen tien opas	18
	XV. Rauhan kokeminen ja voiman virtaus	20
	XVI. Voiman heijastaminen	22
	XVII. Voiman menettäminen ja tukahduttaminen	23
	XVIII. Voiman vaikutus ja vastavaikutus	25
	XIX. Sisäiset tilat	26
	XX. Sisäinen todellisuus	29
Kokemus	30
	Palvelus	31
	Käsien päälle laskeminen	33
	Hyvinvointi	35
	Suojelus	36
	Avioliitto	37
	Apu	39
	Kuolema	41
	Tunnustus	42
Polku	44